बैठक में कलेक्टर श्री गढ़पाले ने कहा कि त्यौहारों के दौरान अशांति फैलाने वालों के विरूद्ध सख्ती से निपटा जायेगा। उन्होंने कहा कि सभी धार्मिक चल समारोह परम्परागत व पहले से निर्धारित मार्ग से ही निकाले जाये, कोई नई परम्परा कायम न की जायें। उन्होंने गणेशोत्सव के दौरान सभी आयोजकों से अस्थाई विद्युत कनेक्शन लेने की अपील की। कलेक्टर श्री गढ़पाले ने सभी आयोजकों से अपील की कि वे प्लास्टर ऑफ पेरिस की गणेश प्रतिमाएं स्थापित न करें बल्कि ईको फ्रेंडली मिट्टी की मूर्तियां स्थापित करें। उन्होंने त्यौहारों के दौरान शहर की सड़को से आवारा पशुओं को हटाने की व्यवस्था के लिए नगर निगम आयुक्त को निर्देश दिए। साथ ही पशुपालकों से अपील की कि वे अपने पशुओं को घर पर बांधकर रखे। उन्होंने बिजली व टेलीफोन के नीचे लटके तारों की उंचाई बढ़ाने के निर्देश भी दिए। कलेक्टर श्री गढ़पाले ने त्यौहारों के दौरान धार्मिक चल समारोह के मार्ग पर सड़क मरम्मत कराने तथा मार्ग पर प्रकाश व्यवस्था कराने के निर्देश भी आयुक्त नगर निगम को दिए। उन्होंने कहा कि हर वर्ष की तरह इस वर्ष भी आपसी भाईचारे व सद्भाव के साथ त्यौहार मनाये तथा आज की बैठक में तय किये गये प्रावधानों का पालन करें।